Tiivistelmä Vuonna 2019 Irlannissa toteutettiin useita oikeusjärjestelmää koskevia uudistuksia, ja valmisteilla on useita muita uudistuksia. Merkittävä uudistus on vuoden 2019 lopussa perustettu tuomarineuvosto (Judicial Council). Kansalaiset pitävät oikeuslaitoksen riippumattomuutta jo valmiiksi hyvänä, mutta tuomarineuvosto edistää oikeuslaitoksen riippumattomuutta toimeenpano- ja lainsäädäntövallasta entisestään. Tuomarineuvoston oikeusmenettelystä vastaava lautakunta (Judicial Conduct Committee) vastaa kurinpitomenettelyistä, ja lopullisen päätöksen tuomarien viraltapanosta tekee Oireachtas (parlamentti). Suunnitteilla on uudistus, jonka tarkoituksena on muuttaa tuomarinimityksiin ja tuomarien ylennyksiin liittyvää järjestelmää. On tärkeää, että uudistus suojelee oikeuslaitoksen riippumattomuutta ja ottaa Euroopan neuvoston suositukset huomioon. Perustettavan työryhmän tehtävänä on selvittää, kuinka paljon ja minkälaisia tuomareita tarvitaan varmistamaan tehokas lainkäyttö seuraavaksi viideksi vuodeksi. Meneillään oleva siviilioikeutta koskeva arviointi voi tarjota mahdollisuuden parantaa oikeussuojan saatavuutta erityisesti oikeusapujärjestelmän avulla. Digitalisaatio ja oikeusjärjestelmän resurssit, tuomarien lukumäärä mukaan lukien, tuottavat edelleen haasteita. Irlanti on pannut toimeen useita uudistuksia korruption torjunnan tehostamiseksi, erityisesti korruptiorikoksia koskevan vuoden 2018 rikosoikeuslain (Criminal Justice (Corruption Offences) Act) nojalla. Laissa määriteltiin useita korruptioon liittyviä rikoksia. Siinä on kuitenkin kaksoisrangaistavuuslauseke, joka saattaa rajoittaa syytteen nostamista ulkomaisiin tahoihin kohdistuvasta lahjonnasta. Irlannissa on käytössä varallisuusilmoituksia, etuja, menettelysääntöjä ja veroselvitysvelvoitteita koskeva oikeudellinen ja institutionaalinen kehys, jota tarkastellaan parhaillaan. Julkisen sektorin normeja koskeva vuoden 2015 lakialoite (Public Sector Standards Bill) raukesi tammikuussa 2020, kun Dáíl (parlamentin alahuone) hajotettiin. Uuden hallituksen ohjelmassa sitoudutaan uudistamaan ja lujittamaan julkisia tehtäviä koskevan lainsäädännön eettisiä näkökohtia. Irlannin kunnianloukkauslait herättävät huolta, sillä ne vaikeuttavat lehdistön mahdollisuuksia paljastaa korruptiota. Irlannin korruptiontorjunnan kehyksen kokonaisvaltainen tarkastelu on meneillään, ja kunnianloukkausta koskevan lainsäädännön tarkastelua viimeistellään parhaillaan. Mitä tiedotusvälineiden moniarvoisuuteen tulee, perustuslailliset takeet ja lujat sääntelyrakenteet kuuluvat poliittiseen kulttuuriin, jossa vältetään tiedotusvälineiden toimitukselliseen sisältöön puuttumista ja estetään tiedotusvälineiden omistukseen liittyvät eturistiriidat. Tiedotusvälineiden sääntelyviranomainen on ryhtynyt toimiin julkaistakseen tiedotusvälineiden omistukseen liittyvää tietoa vuosittain. Ilmaisunvapaus ja oikeus saada virallisia tietoja ovat vakiintuneita periaatteita. Kunnianloukkausoikeudenkäyntien yleisyys ja korkeat kustannukset herättävät huolta. Painettujen tiedotusvälineiden perustama ja rahoittama lehdistöneuvostosta ja lehdistöasiamiehestä koostuva riippumaton yksityinen järjestelmä pitää huolen siitä, että lehdistöä koskevat kanteet käsitellään käytännesääntöjen mukaisesti. Mitä keskinäiseen valvontaan tulee, Irlannissa on vakiintunut käytäntö, jossa hallitus ja parlamentti järjestävät lainsäädännön luonnoksiin liittyviä kuulemisia, ja niiden vaikutuksia arvioidaan ennakkoon. Myös tietyn lainsäädäntöprosessin vaiheen ylittäviä yksityisten jäsenten lakialoitteita tarkastellaan samaan tapaan. Irlannin riippumattomalla ihmisoikeus- ja tasa-arvokeskuksella on hyvät edellytykset toteuttaa tehtäviään. Irlannin kansalaisyhteiskunnan organisaatioiden tilaa pidetään yleisesti avoimena. Kansalaisyhteiskunnan organisaatiot ovat kuitenkin esittäneet huolensa niiden toimia koskevista rajoitteista, jotka liittyvät vaalilain (Electoral Act) nykyiseen tulkintaan, joka asettaa rajoituksia niiden mahdollisuuksille saada rahoitusta.



I. Oikeuslaitos

Irlanti soveltaa common law -oikeusjärjestelmää, jossa oikeuslaitos on jaettu siviili- ja rikosoikeuteen. Tuomioistuinjärjestelmä koostuu ylimmästä muutoksenhakutuomioistuimesta (Supreme Court), muutoksenhakutuomioistuimesta (Court of Appeal) sekä ensimmäisen oikeusasteen tuomioistuimista. Näitä ovat ylemmän oikeusasteen tuomioistuin (High Court), jolla on täysi lainkäyttövalta kaikissa rikos- ja siviiliasioissa, sekä rajoitettua toimivaltaa käyttävät alemman oikeusasteen ylempi tuomioistuin (Circuit Court) ja alemman oikeusasteen tuomioistuin (District Court), joiden organisaatio on aluekohtainen. Puolisotilaalliseen toimintaan, kumoukselliseen toimintaan ja järjestäytyneeseen rikollisuuteen liittyviä rikosasioita käsittelee kaksi rikosasioita käsittelevää erityistuomioistuinta (Special Criminal Court). Lisäksi eri aloihin liittyviä asioita, kuten työolosuhteita, käsitellään erikoistuneissa tuomioistuimissa . Joulukuusta 2019 lähtien kaikki tuomarinviran haltijat ovat kuuluneet hiljattain perustettuun tuomarineuvostoon (Judicial Council). Tuomarit nimittää Irlannin presidentti hallituksen esityksestä. Sopivien tuomariehdokkaiden valitsemisesta vastaa tuomarinimityksiä käsittelevä neuvoa-antava lautakunta (Judicial Appointments Advisory Board). Syyttäjälaitos ei kuulu oikeuslaitokseen. Valtakunnansyyttäjä vastaa rikosoikeuden riippumattomasta toimeenpanosta tuomioistuimissa. Syyttäjänlaitoksen johtajan tapauskohtaisesti nimittämät oikeudenkäyntiasianajajat vastaavat oikeudenkäynneistä ja ajavat syytteitä syyttäjänlaitoksen johtajan ohjeiden mukaisesti. Oikeuskansleri toimii hallituksen neuvonantajana oikeudellisissa kysymyksissä. Lakimiehet jaetaan toimistoasianajajiin, joita edustaa Law Society- asianajajayhdistys, ja oikeudenkäyntiasianajajiin, joita edustava asianajajayhdistys on Bar of Ireland. Sekä toimisto- että oikeudenkäyntiasianajajiin liittyvästä kansallisesta sääntelystä vastaa vuonna 2016 perustettu riippumaton oikeudellisten palvelujen sääntelyviranomainen (Legal Services Regulatory Authority).

Riippumattomuus

Vuoden 2019 lopussa perustettiin riippumaton tuomarineuvosto valvomaan oikeudellista riippumattomuutta. Irlannin ensimmäisen pysyvän tuomarineuvoston perustamisen taustalla oli pitkä uudistusprosessi. Tuomarineuvostosta annetun lain (Judicial Council Act) mukaisesti tuomarineuvoston päätehtävinä on tutkia oikeudellisiin virkavirheisiin liittyviä valituksia, varmistaa tuomarien jatkuva koulutus ja laatia ohjeita tietyistä aiheista, kuten henkilövahinkojen vahingonkorvauksista. Tehtäviensä toimeenpanoa varten tuomarineuvosto on perustanut lautakuntia, joiden vastuunalat koskevat oikeusmenettelyä, oikeudellisia opintoja, henkilövahinkoja sekä tuomitsemisesta annettavia ohjeita. Tuomarineuvosto koostuu oikeuslaitoksen kaikista virassa toimivista jäsenistä (noin 160 tuomaria), ja sen hallitukseen kuuluu 11 tuomaria, joista viisi on jäseniä virkansa puolesta (muutoksenhakutuomioistuimen presidentti ja neljä tuomioistuimen puheenjohtajaa), viisi on tuomarien keskuudestaan valitsemia, ja yksi on muiden hallituksenjäsenten valitsema. Tuomarineuvoston perustaminen voi myötävaikuttaa oikeusjärjestelmän riippumattomuuden ja laadun varmistamiseen lahjonnan vastaisen valtioiden ryhmän (GRECO) suositusten mukaisesti .

Kansalaisten ja yritysten käsityksen mukaan Irlannin oikeuslaitoksen riippumattomuus on hyvä. Tuomioistuinten ja tuomarien riippumattomuutta pitää melko hyvänä tai erittäin hyvänä 74 prosenttia väestöstä ja 76 prosenttia yrityksistä . Käsitys oikeuslaitoksen riippumattomuudesta on pysynyt vakaana viime vuosien ajan.

Suunnitteilla on uudistus, jonka tavoitteena on tuomarinimityksiin ja tuomarien ylennyksiin liittyvän järjestelmän uudelleenjärjestely. Uudistuksesta on keskusteltu usean vuoden ajan. Vuonna 2017 hallitus toimitti parlamentille aihetta koskevan lakiluonnoksen, joka raukesi edellisen vaalikauden päättyessä. Nykyisessä järjestelmässä tuomarinimityksiä käsittelevä neuvoa-antava lautakunta suosittelee oikeus- ja tasa-arvoministerille vähintään seitsemää ehdokasta kuhunkin vapaaseen virkaan. Ehdokkaita ei ole asetettu tärkeysjärjestykseen, eikä hallituksen täydy valita nimitettävää henkilöä ehdokkaiden joukosta. Tuomarien ylennykset myöntää Irlannin presidentti hallituksen esityksestä. Tuomarinimityksiä käsittelevän neuvoa-antavan lautakunnan menettely ei koske tuomarien ylennyksiä. GRECO esitti huolensa siitä, että menettelyssä täytäntöönpanoviranomaiselle jää laaja päätösvalta. Tuomarinimityksistä vastaavaa komiteaa koskevassa lakiluonnoksessa säädettiin sellaisen uuden tuomarinimityksistä vastaavan komitean perustamisesta, jonka puheenjohtaja ei olisi oikeudellisen viran haltija ja jonka jäsenistä enemmistö olisi lautamiehiä. Lakiluonnoksen tavoitteena oli rajoittaa tuomarinvirkoihin suositeltavien ehdokkaiden määrä enintään kolmeen siten, että komitea asettaisi ehdokkaat paremmuusjärjestykseen. Lakiluonnoksessa myös esitettiin, että tämä menettely koskisi kaikkia tuomarinimityksiä (erotuksena nykyiseen menettelyyn, joka koskee vain ensimmäiseen tuomarinvirkaan nimittämistä). Luonnostellut säädökset voisivat rajoittaa poliittista päätösvaltaa tuomarinimityksissä. Uuden komitean suunniteltu koostumus kuitenkin herätti huolta lautamiesenemmistön vuoksi. Hallitusohjelmassaan Irlannin uusi, kesäkuussa 2020 muodostettu hallitus sitoutuu hyväksymään tuomarinimityksistä vastaavaa komiteaa koskevan lakiehdotuksen hallituksen toimikauden kuuden ensimmäisen kuukauden aikana. Hallitus on sitoutunut tekemään asianmukaiset muutokset nykyiseen lakiluonnokseen yhteistyössä sidosryhmien kanssa varmistaakseen sille laajan kannatuksen. Muutoksilla varmistetaan esimerkiksi se, että ylimmän muutoksenhakutuomioistuimen presidentti on virkansa puolesta elimen puheenjohtaja. On tärkeää, että uudistus huomioi Euroopan neuvoston suositukset, jotka koskevat viranomaista, joka vastaa tuomarinimityksiä ja tuomarien uria koskevista päätöksistä, sekä kyseisen viranomaisen roolia nimitysmenettelyssä.

Tuomarien kurinpitomenettelyjä varten on perustettu uusi elin lisäämään tuomarien vastuuta. Tuomarineuvosto on perustanut oikeusmenettelystä vastaavan lautakunnan (Judicial Conduct Committee), jonka tehtävänä on käsitellä tuomarien virkavirheisiin liittyviä kanteita sekä valmistella neuvostolle luonnoksia oikeudellista menettelyä ja etiikkaa koskevista ohjeista. Lisäksi lautakunta antaa oikeudelliseen menettelyyn ja etiikkaan liittyviä neuvoja ja suosituksia. Lautakunta koostuu viiden tuomioistuimen puheenjohtajista, jotka ovat jäseniä virkansa puolesta, kolmesta tuomarien keskuudestaan valitsemasta jäsenestä ja viidestä lautamiehestä, jotka hallitus nimittää virkanimityksistä vastaavan viranomaisen (PAS) esittämien ehdokkaiden joukosta. Ennen uudistusta ainoa tuomareihin sovellettava kurinpitotoimi oli viraltapano, joka vaati parlamentin kummankin kamarin päätöksen ja jota voitiin soveltaa rangaistuksena ”todetusta väärinkäytöksestä tai kyvyttömyydestä”. Tällaista rangaistusta ei kuitenkaan koskaan ole sovellettu. Kurinpitotoimia koskevan järjestelmän uudistus voi johtaa tuomarien vastuun lisääntymiseen. Uudistuksen olisi säilytettävä oikeudellinen riippumattomuus unionin oikeuden mukaisesti ja huomioida Euroopan neuvoston suositukset. Tuomarin viraltapano kurinpitotoimena on edelleen yksi mahdollisista rangaistuksista. Tällaisen rangaistuksen tapauksessa oikeusmenettelystä vastaava lautakunta laatii oikeus- ja tasa-arvoministerille suosituksen tuomarin viraltapanopäätöksen hakemiseksi parlamentin kamareilta. Parlamentti päättää edelleen tuomarien viraltapanosta, ja se pitää asiaan liittyvää harkintavaltaa itsellään, mikä voi herättää huolen menettelyn politisoitumisesta. Lopulta kurinpidollisiin toimiin tai viraltapanoon sovellettava tuomioistuinvalvonta rajoittuu ainoastaan menettelyn laillisuuteen ilman mahdollisuutta kyseenalaistaa sen asiasisältöä.

Hiljattain perustettu henkilövahingoista vastaava lautakunta (Personal Injuries Guidelines Committee) laatii yleisiä ohjeita tuomioistuinten määräämien vahingonkorvausten määristä. Lautakunta perustettiin henkilövahinkojen komitean (Personal Injuries Commission) kertomuksessa esitetyn suosituksen mukaisesti, ja sen tehtävä on edistää vahingonkorvausten määrien yhdenmukaisuutta. Lisäksi tuomitsemisesta annettavista ohjeista ja tiedosta vastaavan lautakunnan (Sentencing Guidelines and Information Committee) tehtävänä on tuomitsemista koskevien ohjeiden laatiminen. Ohjeet eivät ole sitovia, mutta tuomarineuvostosta annettu laki edellyttää, että tuomioistuin ottaa ne huomioon ja ilmoittaa syyt niistä poikkeamiseen. Tämän seurauksena on mahdollista arvioida, kuinka tarkasti ohjeita noudatetaan, ja muutoksenhakutuomioistuimet voivat määrittää, ovatko ohjeiden poikkeamisen syyt perusteltuja. Ohjeiden toimeenpanossa tulisi kiinnittää asianmukaista huomiota oikeuslaitoksen riippumattomuuden suojaamiseen sekä oikeuslaitoksen ulko- että sisäpuolisten tahojen asiattomalta vaikutukselta.

Laatu

Oikeusjärjestelmän budjetti ja tuomarien lukumäärä ovat pienempiä kuin EU:ssa keskimäärin. Oikeusjärjestelmän asukasta kohti laskettu budjetti, joka oli 55,70 euroa vuonna 2018, on noussut viime vuosina jatkuvasti, mutta bruttokansantuotteen osuutena laskettu budjetti on pysynyt muuttumattomana. Lisäksi uusi tuomioistuimia koskeva laki (Courts Act) nosti muutoksenhakutuomioistuimen yleisten tuomioistuinten tuomarien määrän yhdeksästä viiteentoista. Kuitenkin vuoden 2018 tietojen mukaan Irlannin tuomarien määrä oli 160, joka oli EU:n pienin määrä asukasta kohden. Kesäkuussa 2020 antamassaan hallitusohjelmassa Irlannin hallitus sitoutuu perustamaan työryhmän, jonka tehtävänä on selvittää, kuinka paljon ja minkälaisia tuomareita tarvitaan varmistamaan tehokas lainkäyttö seuraavaksi viideksi vuodeksi.

Siviilioikeuden lainkäytön arviointia varten on perustettu arviointiryhmä, jonka tehtävänä on muun muassa parantaa oikeussuojan saatavuutta ja madaltaa oikeudenkäyntikustannuksia. Arviointiryhmä raportoi ja esittää suosituksia oikeus- ja tasa-arvoministerille myöhemmin vuoden 2020 aikana. Näillä arvioilla voitaisiin vastata huoliin, jotka liittyvät siviilioikeuden oikeusapujärjestelmän resursseihin sekä aikaan, jonka oikeusapulautakunta tarvitsee arvioidakseen kelpoisuutta siviilioikeudelliseen oikeusapuun. Tuomioistuinkäsittelyihin (koskien esimerkiksi työolosuhdelautakunnassa ja työtuomioistuimessa käsiteltäviä kanteita) saa oikeusapua vain turvapaikkaa koskevissa tapauksissa. Irlannin ihmisoikeus- ja tasa-arvokeskus esitti huolensa aiheesta vuonna 2019. Arviointiryhmä selvittää myös mahdollisia tapoja edistää riitojenratkaisun vaihtoehtoisia tapoja ja niiden käytön kannustimia, sillä tällaisten tapojen käyttö on Irlannissa tällä hetkellä erittäin heikolla tasolla. Arviointiryhmän kertomuksen perusteella hallitusohjelmaan sisällytettiin sitoumus panna toimeen siviilioikeuden lainkäyttöä koskevia uudistuksia, jotka liittyvät esimerkiksi tehokkaampaan tuomioistuin- ja tuomariresurssien käyttöön. Lisäksi uuden rikosoikeutta käsittelevän lakiluonnoksen valmistelu on edennyt pitkälle. Uuden lainsäädännön tarkoituksena on päivittää ja vahvistaa rikosoikeudellisen oikeusavun myöntämisjärjestelmää. Tähän kuuluu järjestelmän valvontaa koskevan vastuun siirtäminen oikeus- ja tasa-arvoministeriöltä oikeusapulautakunnalle.

Oikeudellisten palvelujen sääntelyviranomainen toteuttaa toimenpiteitä puuttuakseen oikeudellisten palvelujen markkinoiden jäljellä oleviin esteisiin. Oikeudellisten palvelujen tarjoamista koskevat rajoitukset ovat häirinneet kilpailua ja nostaneet oikeudenkäyntikuluja vuoden 2015 oikeudellisia palveluja koskevan lain (Legal Services Regulation Act) hyväksymisestä asti. Vuonna 2019 oikeudellisten palvelujen sääntelyviranomainen otti käyttöön uuden rajavastuuyhtiöitä koskevan liiketoimintamallikehyksen. Uusi oikeuspalveluja tarjoavia yhtiöitä koskeva kehys, joka mahdollistaa oikeudenkäyntiasianajajien väliset sekä oikeudenkäynti- ja toimistoasianajajien väliset kumppanuudet, on suunniteltu otettavaksi käyttöön vuonna 2020. Oikeudellisia palveluja koskevaan lakiin vuonna 2019 lisätyllä lausekkeella vahvistetaan vaatimuksia, joiden mukaan toimistoasianajajien on annettava asiakkaille ajantasaista ja tarkkaa tietoa oikeudenkäyntikustannuksista. Lisäksi oikeudellisten palvelujen sääntelyviranomainen tarkastelee uudelleen monialaisia toimia (joihin osallistuu oikeuden alan ja muiden alojen toimijoita). Viranomainen on myös pannut alulle julkisen kuulemisen, joka koskee oikeudenkäyntiasianajajien ja toimistoasianajajien ammattien mahdollista yhdistämistä.

Oikeusjärjestelmän digitalisoiminen jatkuu. Irlannin tulos sähköisten välineiden ja tietotekniikan saatavuudessa tapausten hallinnointiin ja tuomioistuinten toiminnan tilastointiin on EU:n keskiarvoa heikompi. Oikeusvirasto (Courts Service) on laatinut strategisen asiakirjan, jonka tavoitteena on edistää digitalisointia ja tukea oikeuslaitosta sen aikana. Tarkoituksena on minimoida tuomioistuinjärjestelmässä käsiteltävien tapausten määrä siten, että läsnäoloa vaaditaan kuulemisissa vain tarvittaessa, kuulemisia ja tapausten tietoja hallitaan digitaalisesti ja otetaan käyttöön digitaalinen malli oikeudenkäyntiasiakirjojen toimittamista varten. Sähköisiä oikeuspalveluja koskevalla Courts Service Online (CSOL) -hankkeella pyritään tuottamaan asianhallintajärjestelmä, joka toimisi yhteisenä alustana kaikkien lainkäyttöalueiden siviilioikeudellisille menettelyille. Uudessa järjestelmässä voi tehdä hakemuksia ja suorittaa maksuja verkossa sekä noutaa päätöksiä ja lähettää tiettyjä asiakirjoja sähköisesti. Uusi alusta hyödyttää muun muassa maksukyvyttömyyteen ja vähäisiin vaatimuksiin liittyvää työtä sekä ylimmän muutoksenhakutuomioistuimen ja muutoksenhakutuomioistuimen käsittelyjä. Vuonna 2019 CSOL-hanketta laajennettiin entisestään tarkoituksena helpottaa hakemusten sähköistä lähettämistä oikeudenkäyntikuluista vastaavan viranomaisen toimistolle (Office of the Legal Costs Adjudicator). Siviilioikeusjärjestelmän meneillään olevassa arvioinnissa tarkastellaan sähköisten viestintäkeinojen, kuten sähköisen oikeudenkäynnin, käyttöä sekä sitä, missä laajuudessa vastausten, kanteiden ja muiden oikeudenkäyntiasiakirjojen tulisi olla saatavilla internetissä.

Irlannissa on toteutettu toimia, jotka edistävät tuomioistuinten toiminnan jatkuvuutta covid-19-pandemian aikana. Huhtikuussa 2020 aloitettiin ohjelma etäkuulemisten edistämiseksi, minkä jälkeen virtuaalisten kuulemisten määrä on lisääntynyt tasaisesti. Lisäksi ylin muutoksenhakutuomioistuin ja muutoksenhakutuomioistuin ovat hyödyntäneet virtuaalisia kuulemisia laajasti muutoksenhakutapauksissa. Rikosoikeudellisiin menettelyihin liittyvien sähköisesti lähetettyjen hakemusten määrä on lisääntynyt. Etäkuulemista käytetään lisääntyvästi tutkintakuulemisissa, takuita vastaan vapauttamista koskevissa käsittelyissä ja lykkäyskäsittelyissä, joissa syytetty on vangittuna. Elokuussa 2020 annettu uusi laki mahdollistaa etäkuulemisten käytön entistä useammin siviilioikeudellisissa asioissa ja rikosoikeudellisissa muutoksenhauissa. Lisäksi lailla laajennetaan mahdollisuutta lähettää ja toimittaa asiakirjoja sähköisesti siviilioikeudellisissa asioissa ja mahdollisuutta järjestää etäistuntoja. Vähäisiin rikkomuksiin liittyvät oikeudenkäynnit käydään edelleen alemman oikeusasteen tuomioistuimessa, mutta kapasiteetti niiden käsittelyyn on rajallinen. Tapauksia, joissa syytetty on vangittuna, priorisoidaan. Lisäksi oikeusvirasto on tuottanut yleisölle suunnatun tiedotusvideon oikeusviraston tiloissa asioinnista koronavirukseen liittyvien rajoitusten aikana.